CELEX: 32018D1105(01)
Language: hu
Date: 2018-10-05 00:00:00
Title: A Bizottság végrehajtási határozata (2018. október 5.) az 1308/2013/EU európai parlamenti és tanácsi rendelet 105. cikkében említett, egy borágazati elnevezéshez tartozó termékleírás módosítására irányuló kérelemnek az Európai Unió Hivatalos Lapjában történő közzétételéről (Vinos de Madrid [OEM])

5.11.2018   
               
               
                  HU
               
               
                  Az Európai Unió Hivatalos Lapja
               
               
                  C 398/8
               
            
         A BIZOTTSÁG VÉGREHAJTÁSI HATÁROZATA
         (2018. október 5.)
         az 1308/2013/EU európai parlamenti és tanácsi rendelet 105. cikkében említett, egy borágazati elnevezéshez tartozó termékleírás módosítására irányuló kérelemnek az Európai Unió Hivatalos Lapjában történő közzétételéről
         (Vinos de Madrid [OEM])
         (2018/C 398/12)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 97. cikke (3) bekezdésére,
         mivel:
         
                     (1)
                  
                  
                     Spanyolország az 1308/2013/EU rendelet 105. cikkének megfelelően a „Vinos de Madrid” elnevezéshez tartozó termékleírás módosítására irányuló kérelmet nyújtott be.
                  
               
                     (2)
                  
                  
                     A Bizottság megvizsgálta a kérelmet, és megállapította, hogy teljesülnek az 1308/2013/EU rendelet 93–96. cikkében, 97. cikkének (1) bekezdésében, valamint 100., 101. és 102. cikkében foglalt feltételek.
                  
               
                     (3)
                  
                  
                     Az 1308/2013/EU rendelet 98. cikke szerinti felszólalási nyilatkozat benyújtásának lehetővé tétele érdekében a „Vinos de Madrid” elnevezéshez tartozó termékleírás módosítása iránti kérelmet közzé kell tenni az Európai Unió Hivatalos Lapjában,
                  
               A KÖVETKEZŐKÉPPEN HATÁROZOTT:
         
            Egyetlen cikk
            A „Vinos de Madrid” (OEM) elnevezéshez tartozó termékleírás módosítására irányuló, az 1308/2013/EU rendelet 105. cikkének megfelelően benyújtott kérelem e határozat mellékletében található.
            Az 1308/2013/EU rendelet 98. cikkének megfelelően e határozat kihirdetése jogot keletkeztet arra, hogy a termékleírásnak az e cikk első bekezdésében említett módosítása ellen a határozatnak az Európai Unió Hivatalos Lapjában való kihirdetése időpontjától számított két hónapon belül kifogást emeljenek.
         
         
            Kelt Brüsszelben, 2018. október 5-én.
            
               
                  a Bizottság részéről
               
               Phil HOGAN
               
                  a Bizottság tagja
               
            
         
         
            (1)  HL L 347., 2013.12.20., 671. o.
         
      
      
         
            MELLÉKLET
            
               „VINOS DE MADRID”
            
            
               PDO-ES-A1525-AM02
            
            
               A kérelem benyújtásának időpontja: 2016.2.25.
            
            A TERMÉKLEÍRÁS MÓDOSÍTÁSÁRA IRÁNYULÓ KÉRELEM
            1.   A módosításra vonatkozó szabályok
            
            Az 1308/2013/EU rendelet 105. cikke – Nem kisebb jelentőségű módosítás
            2.   A módosítás leírása és indokolása
            
            2.1.   Módosítás a védett földrajzi területnek egy „El Molar” nevű új alterület hozzáadásával történő kibővítésére
            
            A módosítás leírása és indokolása a következő:
            A rendelkezésre álló tanulmányok és dokumentumok rávilágítottak arra, hogy az aktuális „Vinos de Madrid” eredetmegjelölés jelenlegi földrajzi területének közigazgatási határa nem teljesen megfelelő, mivel nem foglal magában egy olyan térséget, ahol ténylegesen bortermelést folytatnak és ahol fenntartják a borok előállításának hagyományos gyakorlatait a jelen eredetmegjelöléshez tartozó két borkategóriánál (bor és minőségi pezsgő). Ez az oka annak, hogy az „El Molar alterület” néven ismert térséget alkotó tizenegy település szőlőtermesztői, bortermelői és hatóságai kifejezték a „Vinos de Madrid” eredetmegjelöléshez történő csatlakozás szándékát.
            A termékleírás 4. pontjában módosítani kell a földrajzi területet, ahol a „Vinos de Madrid” eredetmegjelöléshez tartozó borokat előállítják. A három meglévő alterület (Arganda, Navalcarnero és San Martín de Valdeiglesias) egy „El Molar” nevű negyedik alterülettel kerül kiegészítésre.
            Az „El Molar” nevű új alterületet 11 település alkotja: Colmenar Viejo, El Molar, El Vellón, Patones de Arriba, Pedrezuela, San Agustín de Guadalix, Talamanca del Jarama, Torrelaguna, Torremocha del Jarama, Valdetorres de Jarama és Venturada, ahol ugyanazok a természeti és emberi tényezők állnak fenn, mint a „Vinos de Madrid” eredetmegjelölés jelenleg körülhatárolt területén, valamint ugyanaz a termék és a földrajzi terület közötti kapcsolat.
            Ez azt jelenti, hogy a másik három alterületet alkotó 59 település helyett most már 70 településből áll az oltalom alatt álló földrajzi terület.
            A termékleírás 6. pontját is módosítani kell annak érdekében, hogy annak szövege megegyezzen a termékleírás 4. pontjának szövegével.
            2.2.   A borok leírása
            
            A termékleírásban szereplő analitikai jellemzők 2. pontja a) alpontjának módosítása határozza meg az „El Molar” nevű új földrajzi alterület homogenitásának garantálásához szükséges minimális tényleges alkoholtartalom értékét, amely fehérboroknál 11 %-ban, rozéboroknál 11,5 %-ban, vörösboroknál pedig 12 %-ban van rögzítve. Megjegyzendő, hogy ezek az értékek megegyeznek a meglévő alterületek közül kettő (Navalcarnero és San Martín de Valdeiglesias) esetében megadott értékekkel. Az analitikai paraméterek többi részét illetően nincsenek egyedi értékek ezen az új alterületen; a „Vinos de Madrid” OEM esetében meghatározott értékek érvényesek.
            Ez nem érinti az egységes dokumentumot.
            2.3.   Borszőlőfajta vagy borszőlőfajták
            
            A termékleírás 6. pontjának módosítása határozza meg az „El Molar” nevű új alterület fő szőlőfajtáit: Malvar a fehérborok és Red Grenache a vörösborok esetében.
            Mindenesetre a jelenleg engedélyezettekkel megegyező szőlőfajták maradnak fenntartva az új alterület és a meglévő három alterület vonatkozásában; fehérborok: Malvar, Albillo Real, Airén, Viura, Torrontés, Parellada, Moscatel de grano menudo (apró szemű Muscat) és Sauvignon Blanc; vörösborok: Tinto Fino (Tempranillo vagy Cencibel), Red Grenache, Merlot, Cabernet Sauvignon, Syrah, Petit Verdot, Graciano és Grenache Tintorera).
            Ez nem érinti az egységes dokumentumot.
            2.4.   Kapcsolat a földrajzi területtel
            
            Az „El Molar” alterületen egészen a korai középkorig nyúlnak vissza a borkészítés első jelei. A térségre jellemző arab eredetű „borbarlangok” közül a legrégebbiek a 9. és 10. századra nyúlnak vissza. A San Agustín de Guadalix szőlőültetvényeinek létezéséről szóló első írásos feljegyzések a 13. századból, más települések esetében pedig a 14. századból valók. Ez a tevékenység 4 előállító üzemmel, 600 szőlőparcellával és több mint 300 aktív bortermelővel a mai napig fennmaradt. Az „El Molar” nevű új alterület ezért ugyanannak a történelmi háttérnek a részét képezi, mint a jelenlegi „Vinos de Madrid” eredetmegjelölés.
            Az is megerősíthető, hogy talajtani és éghajlati jellemzőit, szőlőfajtáit, termesztési és borászati eljárásait és talajviszonyait illetően az „El Molar” nevű új alterület ugyanazt az egységes és homogén jelleget képviseli, mint a „Vinos de Madrid” oltalom alatt álló eredetmegjelölés szerinti aktuális földrajzi terület.
            Az „El Molar” alterületen a Red Grenache és a Malvar szőlőfajták a leggyakoribbak. Ezeket nagyon régóta termesztik a területen, akárcsak a többi aktuális alterületen, ahol gyakoriak az egyéb szőlőfajták is, amelyek időtlen idők óta biztosítják az ott termelt borok kiváló hírnevét.
            A termékleírás 7. pontjának a) alpontja (A földrajzi terület részletei – Természeti tényezők) kibővül az „El Molar” nevű új alterület hivatkozásaival.
            
                        —
                     
                     
                        Az „El Molar” alterület elhelyezkedése a központi rendszer és a Jarama folyó között.
                     
                  
                        —
                     
                     
                        Az „El Molar” alterület talajainak leírása: Az „El Molar” alterületen lévő talajok kialakulásának geológiai alapját olyan anyagok jelentik, mint a gránit, kvarc, pala, agyagpala, gneisz, homokkő, márga, márgás mészkő, mészkő és arkóza. Ezen az alterületen a szőlők sík vidékeken és a Jarama folyó öntésterületén találhatók, a talajokat pedig az aktuális három alterület talajainak a keveréke alkotja, viszonylag sík kiemelkedések jellemzik a folyók közötti területet (ez mind a négy alterületre érvényes). A pH a nagyon savas és a nagyon lúgos közötti tág tartományban mozog.
                     
                  
                        —
                     
                     
                        A „Tengerszint feletti magasság és csapadékszint” alatt: El Vellón és Colmenar Viejo település hozzáadódik a hegyekhez kapcsolódó magasabb területekhez; San Martín és El Molar jelentik a legcsapadékosabb alterületeket.
                     
                  A termékleírás 7. pontjának b) alpontjában, amely az emberi tényezőkre vonatkozik, az „Arganda és Navalcarnero területén őshonos Malvar” helyébe az „Arganda, Navalcarnero és El Molar területén őshonos Malvar” szövegrész lép. Ehhez hasonlóan, a Navalcarnero és San Martín kapcsán a Grenache fajta („királynő”) fontosságát taglaló részben ez a fontosság „Navalcarnero, El Molar és San Martín” térségére terjed ki.
            A földrajzi terület módosításának eredményeként úgy módosulnak az említett számok, hogy a korábbi „három alterület” helyett a „négy alterület” hivatkozás kerül be a szövegbe.
            A termékleírás 7. pontjának c) alpontja (Okozati összefüggés) átfogalmazásra került, hogy jobban kiemelje az alapvetően vagy kifejezetten a földrajzi környezetnek köszönhető jellemzőket a szőlőből készült termékek „Vinos de Madrid” eredetmegjelölés szerinti minden egyes kategóriájánál: bor és pezsgő, amelyek a négy alterületre vonatkoznak:
            
               „A földrajzi környezet fizikai jellemzői – az éghajlati viszonyokkal kiegészülve (folyók és különösen magas fennsík, kontinentális éghajlat, alacsony csapadékszint, körülbelül 3 000 kg/hektár átlagos hozamú egyszerű talajok) – a fehér húsú gyümölcsök ízére emlékeztető száraz és olajos fehérborokat eredményeznek, amelyeket fanyar utóíz és közepes/alacsony savasság jellemez. Emellett a vörös vagy sötét húsú gyümölcsök ízére emlékeztető, magas alkoholtartalmú és intenzív színű rozéborokat és vörösborokat is eredményeznek.
               A pezsgőkre (fehér és rozé) is ugyanazok a sajátos területi elemek (talajtani és éghajlati jellemzők), valamint ugyanazok a művelési és emberi tényezők (méret, telepítési sűrűség, fajták, művelési gyakorlatok, 5 g/l értékű minimális összes savtartalom) érvényesek, amelyek az egyedi jellemzőiket adják a külső megjelenés, az aroma (amely a saját seprőjükre emlékeztet) és az íz tekintetében. Hagyományos készítési módjuknak köszönhetően ezek a pezsgők lágyak és krémesek, továbbá a földrajzi területen előállított borokra jellemző aromák és ízek keverékét mutatják. Mivel a palackba töltésük után egy második erjedésre kerül sor, a nagy nyomás és a fermentációs seprőn való érlelés apró, tartós buborékokat, illetve gyümölcsös, mikrobiális aromát és friss, erős ízt eredményez.
               A földrajzi környezet e természetes jellemzői – amelyek századokon át ötvöződtek a szőlőtermesztők lelkiismeretes munkájával és a megfelelő talajba telepített megfelelő fajták összhangjával – biztosítják az egyedileg felismerhető minőségi borok előállítását.”
            
            Az egységes dokumentum 8. pontja (A kapcsolat(ok) leírása) a termékleírás új szövegének összefoglalásával módosul.
            2.5.   A hozam növelésének lehetősége
            
            Leírás és indokolás:
            Tavasszal termékenységi jelentés (virágszámlálás) készül, a szüret előtt pedig indokolással ellátott technikai jelentés (a téli csapadékszint vagy a fagymentes tavasz értékelése) kerül kiadásra annak bizonyítására, hogy az ilyen eltérések nem befolyásolják kedvezőtlenül az oltalom alatt álló termék minőségét. Mindenesetre az engedélyezhető maximális növekedés nem haladhatja meg az előírt határértékek 25 %-át.
            A termékleírás 8. pontja (Kiegészítő követelmények) és az egységes dokumentum 2.5.1. pontja úgy módosul, hogy azok szövegébe bekerül a hozam növelésének lehetősége.
            EGYSÉGES DOKUMENTUM
            1.   Bejegyzett elnevezés
            
            Vinos de Madrid
            2.   A földrajzi árujelző típusa
            
            OEM – oltalom alatt álló eredetmegjelölés
            3.   A szőlőből készült termékek kategóriái
            
            
                     
                        1.
                     
                     
                        Bor
                     
                  
                     
                        5.
                     
                     
                        Minőségi pezsgő
                     
                  4.   A bor(ok) leírása
            
            
               Bor – fehérborok
            
            
               Külső megjelenés: Halvány szalmasárga szín, az új boroknál alkalmanként erős zöld vagy szürke árnyalattal, amely a „Crianza” vagy „Reserva” boroknál aranysárgába vagy óaranyba fordul. A tölgyfahordóban erjesztett vagy érlelt fehérborok szalmasárga színe az érés során aranysárgára változik.
            
               Aroma: Friss és döntően gyümölcsös, a magokat tartalmazó gyümölcsök, trópusi gyümölcsök és égetett cukor aromái kíséretében. A tölgyfahordóban érlelt és/vagy erjesztett vagy érlelt boroknak a korral arányosan fűszeres, balzsamos és/vagy fás aromájuk van. A „Sobremadres” élesztős aromákkal rendelkezhet.
            
               Íz: Friss, enyhén savas és édes íz a félédes és édes borok esetében. Olajos jelleg fanyar utóízzel. Könnyű és átlagos hosszúság.
            
               Minimális tényleges alkoholtartalom: 10 térfogatszázalék az Arganda alterületen.
            
               Maximális kén-dioxid: 250, ha a cukrok > 5 g/l
            
               Illósavtartalom határérték: 16,7 meq/l egy évnél idősebb boroknál.
            
               Minimális összes savtartalom a „Sobremadres” esetén: 5 g/l
            
                        Általános analitikai jellemzők
                     
                  
                        Maximális összes alkoholtartalom (térfogatszázalék)
                     
                     
                         
                     
                  
                        Minimális tényleges alkoholtartalom (térfogatszázalék)
                     
                     
                        11
                     
                  
                        Minimális összes savtartalom
                     
                     
                        4,5  g/l, borkősavban kifejezve
                     
                  
                        Maximális illósavtartalom (milliekvivalens/liter)
                     
                     
                        13,3 
                     
                  
                        Maximális összes kén-dioxid-tartalom (milligramm/liter)
                     
                     
                        180
                     
                  A nem jelzett értékek szükségszerűen a jogszabályi határértékeken belül vannak, a vonatkozó uniós szabályozással összhangban.
            
               Bor – rozéborok
            
            
               Külső megjelenés: Rózsaszín, a szamóca, málna vagy pisztráng színárnyalataival; a kétévesnél idősebb vagy érlelt rozéborokban narancssárga szín is megjelenhet.
            
               Aroma: Friss és gyümölcsös, a vörös húsú gyümölcsök és/vagy virágok és/vagy zöldségek aromái kíséretében. A kétévesnél idősebb boroknál ehhez a korral arányosan fűszeres aromák is társulhatnak.
            
               Íz: Friss, enyhén savas és édes íz a félédes és édes borok esetében. Olajos jelleg könnyű tanninok és átlagos hosszúság mellett.
            
               Minimális tényleges alkoholtartalom: 11 térfogatszázalék az Arganda alterületen.
            
               Maximális kén-dioxid: 250, ha a redukáló cukrok > 5 g/l
            
               Maximális illósavtartalom: 16,7 meq/l egy évnél idősebb boroknál.
            
                        Általános analitikai jellemzők
                     
                  
                        Maximális összes alkoholtartalom (térfogatszázalék)
                     
                     
                         
                     
                  
                        Minimális tényleges alkoholtartalom (térfogatszázalék)
                     
                     
                        11,5 
                     
                  
                        Minimális összes savtartalom
                     
                     
                        4,5  g/l, borkősavban kifejezve
                     
                  
                        Maximális illósavtartalom (milliekvivalens/liter)
                     
                     
                        13,3 
                     
                  
                        Maximális összes kén-dioxid-tartalom (milligramm/liter)
                     
                     
                        180
                     
                  A nem jelzett értékek szükségszerűen a jogszabályi határértékeken belül vannak, a vonatkozó uniós szabályozással összhangban.
            
               Bor – vörösborok
            
            
               Külső megjelenés: Vörös színek, a lilától a meggyvörösig fiatal borok, illetve a rubintvöröstől a téglavörösig idősebb borok esetében.
            
               Aroma: Friss, gyümölcsös és/vagy zöldséges jelleg az esetleg fás aromájú fiatal boroknál és a tölgyfahordóban készült és érlelt boroknál. Az érlelt boroknál szárított gyümölcs, fűszer, aromás növény, empireumatikus és/vagy ásványi aromák jelenhetnek meg. A „Sobremadres” élesztős aromákkal rendelkezhet.
            
               Íz: Tanninos, meleg és hosszú ideig érezhető. Gyümölcsös a fiatal boroknál és tölgyfás a tölgyfahordóban erjesztett és/vagy érlelt boroknál.
            A „Sobremadres” esetében egyfajta olajos jelleg érezhető.
            
               Minimális tényleges alkoholtartalom: 11,5 térfogatszázalék az Arganda alterületen.
            
               Maximális kén-dioxid: 200, ha a redukáló cukrok > 5 g/l.
            
               Illósavtartalom határérték: 16,7 meq/l egy évnél idősebb boroknál.
            
               Minimális összes savtartalom a „Sobremadres” esetén: 5 g/l
            
                        Általános analitikai jellemzők
                     
                  
                        Maximális összes alkoholtartalom (térfogatszázalék)
                     
                     
                         
                     
                  
                        Minimális tényleges alkoholtartalom (térfogatszázalék)
                     
                     
                        12
                     
                  
                        Minimális összes savtartalom
                     
                     
                        4,5  g/l, borkősavban kifejezve
                     
                  
                        Maximális illósavtartalom (milliekvivalens/liter)
                     
                     
                        13,3 
                     
                  
                        Maximális összes kén-dioxid-tartalom (milligramm/liter)
                     
                     
                        150
                     
                  A nem jelzett értékek szükségszerűen a jogszabályi határértékeken belül vannak, a vonatkozó uniós szabályozással összhangban.
            
               Minőségi pezsgő
            
            
               Külső megjelenés: színe kortól függően a halvány szalmasárgától az enyhén aranysárgáig terjed. Finom és sok, lassan kiengedett buborék. A rozépezsgők színe rózsaszín, a szamóca vagy pisztráng árnyalataival.
            
               Aroma: Gyümölcsös és mikrobiális aromák
            
               Íz: Friss és erős, rozéborok esetében egyfajta olajos jelleggel kiegészítve; 10 g cukortartalom feletti boroknál édes.
            
                        Általános analitikai jellemzők
                     
                  
                        Maximális összes alkoholtartalom (térfogatszázalék)
                     
                     
                         
                     
                  
                        Minimális tényleges alkoholtartalom (térfogatszázalék)
                     
                     
                         
                     
                  
                        Minimális összes savtartalom
                     
                     
                        5 g/l, borkősavban kifejezve
                     
                  
                        Maximális illósavtartalom (milliekvivalens/liter)
                     
                     
                        10
                     
                  
                        Maximális összes kén-dioxid-tartalom (milligramm/liter)
                     
                     
                         
                     
                  A nem jelzett értékek szükségszerűen a jogszabályi határértékeken belül vannak, a vonatkozó uniós szabályozással összhangban.
            5.   Borkészítési eljárások
            
            a)   Alapvető borászati eljárások
            
            
               Művelési gyakorlat
            
            Termesztési technikák minden bor esetében:
            Telepítési sűrűség: 900–4 000 tőke/hektár.
            Művelési rendszer és metszés: Bakművelés vagy lugasművelés, a termőrügyek száma maximum 16/tőke vagy 36 000/hektár.
            Egyes tenyészidőszakokban a maximális hektáronkénti hozamot saját döntése vagy az érintett szőlőtermesztők kérése alapján módosíthatja a Szabályozási Tanács. E célból a területileg illetékes hatóságok összegyűjtik a vonatkozó technikai jelentéseket annak bizonyítására, hogy a változás nem befolyásolja kedvezőtlenül az oltalom alatt álló termék minőségét. Mindenesetre ez a változás nem haladhatja meg az előírt határérték 25 %-át.
            
               Konkrét borászati eljárás
            
            Előírt maximális hozam: 74 liter must 100 kg leszüretelt szőlőből.
            Az eredetmegjelöléssel ellátott borok előállítására alkalmas szőlő mustja literenként 170 fokos vagy ennél nagyobb cukortartalmú legyen.
            „Sobremadres” névvel címkézhetők azok a fehérborok vagy vörösborok, amelyek különleges előállítási módjuknak köszönhetően endogén szén-dioxidot tartalmaznak a „madres”-en (zúzott, bogyózott szőlőszemek) történő musterjesztés miatt.
            A pezsgőt fehérborból vagy rozéborból kell készíteni.
            Csak engedélyezett szőlőfajták használhatók az előállításhoz. Az előállítást a hagyományos módon kell végezni.
            
               A borkészítésre vonatkozó korlátozás
            
            Az először feldolgozott friss szőlőszemekből történő mustkivonáshoz, vagy a vörösbor előállítása során az erjesztett törkölyből készült bor esetén, a „Vinos de Madrid” eredetmegjelöléssel ellátott termékek előállítására alkalmas folyamatokhoz csak akkor használhatók mechanikus rendszerek, ha azok nem károsítják a szőlőfürt szilárd alkotóelemeit; tilos a nagysebességű centrifugális zúzógépek használata.
            Nem alkalmazhatók olyan eljárások, amelyek a színezőanyag erővel való extrahálása érdekében a szőlő előmelegítésével, illetve a must vagy bor szőlőtörköly jelenlétében való melegítésével járnak.
            b)   Maximális hozamok
            
            Malvar, Airén, Viura, Parellada és Torrontés szőlőfajták
            8 000 kg szőlő/hektár
            Malvar, Airén, Viura, Parellada és Torrontés szőlőfajták
            56 hektoliter/hektár
            Egyéb szőlőfajták
            7 000 kg szőlő/hektár
            Egyéb szőlőfajták
            49 hektoliter/hektár
            6.   Körülhatárolt terület
            
            A „Vinos de Madrid” eredetmegjelöléssel ellátott borokhoz tartozó termőterületet az Arganda, Navalcarnero, San Martín de Valdeiglesias és El Molar alterületeket magában foglaló madridi közösség alább településeinek földterületei alkotják:
            
                        —
                     
                     
                        Arganda alterület
                        Ambite, Aranjuez, Arganda del Rey, Belmonte de Tajo, Brea del Tajo, Campo Real, Carabaña, Colmenar de Oreja, Chinchón, az „El Encín” birtok (Alcalá de Henares), Estremera, Fuentidueña de Tajo, Getafe, Loeches, Mejorada del Campo, Morata de Tajuña, Nuevo Baztán, Olmeda de las Fuentes, Orusco, Perales de Tajuña, Pezuela de las Torres, Pozuelo del Rey, Tielmes, Titulcia, Torres de la Alameda, Valdaracete, Valdelaguna, Valdilecha, Villaconejos, Villamanrique de Tajo, Villar del Olmo és Villarejo de Salvanés.
                     
                  
                        —
                     
                     
                        Navalcarnero alterület
                        El Alamo, Aldea del Fresno, Arroyomolinos, Batres, Brunete, Fuenlabrada, Griñón, Humanes de Madrid, Moraleja de Enmedio, Móstoles, Navalcarnero, Parla, Serranillos del Valle, Sevilla la Nueva, Valdemorillo, Villamanta, Villamantilla, Villanueva de la Cañada és Villaviciosa de Odón.
                     
                  
                        —
                     
                     
                        San Martín de Valdeiglesias alterület
                        Cadalso de los Vidrios, Cenicientos, Colmenar del Arroyo, Chapinería, Navas del Rey, Pelayos de la Presa, Rozas de Puerto Real, San Martín de Valdeiglesias és Villa del Prado.
                     
                  
                        —
                     
                     
                        El Molar alterület
                        Colmenar Viejo, El Molar, El Vellón, Patones de Arriba, Pedrezuela, San Agustín de Guadalix, Talamanca del Jarama, Torrelaguna, Torremocha del Jarama, Valdetrorres del Jarama és Venturada.
                     
                  7.   Fontosabb borszőlőfajták
            
            
                         
                     
                     
                        RED GRENACHE – LLADONER
                     
                  
                         
                     
                     
                        ALBILLO REAL
                     
                  
                         
                     
                     
                        MALVAR
                     
                  
                         
                     
                     
                        TEMPRANILLO – CENCIBEL TEMPRANILLO – TINTO FINO
                     
                  8.   A kapcsolat(ok) leírása
            
            
               Bor és minőségi pezsgő
            
            A „Vinos de Madrid” OEM északi és nyugati határvonalát a spanyol központi rendszer, vagyis a Madridot Kasztília és Leóntól elválasztó függőleges tengely képezi. A keleti határvonal az Alcarria nevű, gyenge vagy semmilyen termőképességű, zord éghajlatú fennsík, amely természetes határt alkot a Kasztília-La Mancha-i fennsíkkal. A déli természetes határvonalat a Tajo folyó alkotja. A térséget átszelő hat víziút jelöli ki a szőlőültetvények akklimatizációs területeit: a San Martín de Valdeiglesias alterület a központi rendszer és az Alberche folyó között; a Navalcarnero alterület az Alberche folyó és a Guadarrama folyó között; az El Molar alterület a központi rendszer és a Jarama folyó között, és az Arganda alterület a Guadarrama folyó és a Tajo folyó között.
            Az Arganda alterület uralkodó talajaiban sok a mész, egyes helyeken pedig gipsztartalmú márga található (lúgos pH); a Navalcarnero alterület talajai szilikátos jellegűek, a sík részeken savas pH-értékkel; a San Martín de Valdeiglesias alterület talajai gránitos jellegűek, a lejtőkön és alacsony dombokon savas pH-értékkel; az El Molar alterület talajai nagyon különböző geológiai anyagokon alakultak ki, és a másik három alterületen található talajok ötvözetét mutatják.
            A szőlőültetvények 480–1 000 méteres tengerszint feletti magasságon találhatók. A kontinentális-mediterrán éghajlatú terület éves átlagos csapadékszintje 658 mm, a hőmérséklete pedig 40 és –17 °C között változik. Napsütéses órák száma: 2 300–2 800.
            E talajtani és éghajlati viszonyok befolyásolják az emberi tényezőket az egyedi kezelésű szőlőültetvényeket illetően, amelyekre hagyományosan az öntözés nélküli bakművelés, a kis telepítési sűrűség és a növényvédelmi kezelések korlátozott száma jellemző. A természeti tényezők szintén döntő fontosságúak a telepített szőlőfajták tekintetében: az őshonos Malvar az Arganda, Navalcarnero és El Molar alterületen, és a hagyományos Albillo Real a San Martín de Valdeiglesias alterületen. A vörösborszőlő-fajtákat illetően a Tinto Fino az Arganda alterületen, a Red Grenache pedig a Navalcarnero, San Martín de Valdeiglesias és El Molar alterületen számít fő fajtának, tekintettel arra, hogy e fajták hagyományos termesztése már ősidők óta folyik, továbbá döntő hatást gyakorolnak az előállított borok aromájára és ízére.
            A helyi szőlőfajtákat illetően a Malvar az Arganda, Navalcarnero és El Molar alterületen őshonos, az Albillo Real pedig a San Martín de Valdeiglesias alterületen hagyományos. A vörösborszőlő-fajtákat illetően a Tinto Fino az Arganda alterületen, a Red Grenache pedig a Navalcarnero, San Martín de Valdeiglesias és El Molar alterületen számít helyi fajtának.
            A hagyományos borkészítési eljárások terén kiemeltek a „sobremadre” borok, amelyek palackozása fejtés nélkül történik azt követően, hogy a mustot a „madres”-en (zúzott, bogyózott szőlőszemek) hagyták.
            Az Albillo Real és Malvar fajtákból készített borok összetett aromájúak, a fehér húsú gyümölcsök, alma és körte túlsúlya mellett. Ízük az érett gyümölcsre emlékeztet. A Grenache és Tempranillo fajtákból készített vörösborokat és rozéborokat vörös bogyós aromák és az érett gyümölcs íze jellemzik.
            Mindezeknek az éghajlati, talajtani, fajtaválasztási és emberi tényezőknek az összessége adja az ebben a térségben termelt borok bizonyos egyedi jellemzőit: rendszerint alacsony hozamok (a szőlő termésátlaga 3 000 kg/hektár), a boroknál magas átlagos alkoholtartalom (vörösboroknál 14 °, fehérboroknál 12,5 °), közepes/alacsony savasság, intenzív szín a vörösboroknál, érett vagy nagyon érett gyümölcsökre, esetenként akár lekvárra emlékeztető aromák, a fehérboroknál körtére és almára, a vörösboroknál és rozéboroknál pedig vörös és sötét húsú gyümölcsökre emlékeztető felhangokkal. Cserjéseket idéző ásványi aromák, illetve gyümölcsös érettség mind az ízt, mind az aromát illetően.
            A minőségi pezsgők előállítása kizárólag a Malvar, Albillo Real, Torrontés, Viura, Parellada, Red Grenache és Tinto Fino fajtákból készült fehérborokból és rozéborokból történik; rájuk is ugyanazok a sajátos területi elemek (talajtani és éghajlati jellemzők), valamint ugyanazok a művelési és emberi tényezők (méret, telepítési sűrűség, fajták, művelési gyakorlatok, 5 g/l értékű minimális összes savtartalom) érvényesek, amelyek az egyedi jellemzőiket adják a külső megjelenés, az aroma (amely a saját seprőjükre emlékeztet) és az íz (lágy és krémes) tekintetében. Mivel ezek a természetes pezsgők hagyományos eljárással készülnek – beleértve a palackos érlelés és a második erjedés fázisát is –, ez az eljárás apró, tartós buborékokat, illetve gyümölcsös, mikrobiális aromát és friss, erős ízt eredményez.
            9.   További alapvető feltételek
            
            
               Jogi keret:
            
            A nemzeti jogszabályokban
            
               A további feltétel típusa:
            
            A címkézésre vonatkozó kiegészítő rendelkezések
            
               A feltétel leírása:
            
            A fogyasztásra szánt borokat a Szabályozási Tanács által kiállított garanciazárjeggyel és címkével vagy számozott ellenőrző címkével kell ellátni. Ezeket a borászatban kell felhelyezni az említett szerv által meghatározott szabványokkal összhangban, feltéve ha ez nem tesz lehetővé második és további felhasználást.
            
               Jogi keret:
            
            A nemzeti jogszabályokban
            
               A további feltétel típusa:
            
            Csomagolás a körülhatárolt földrajzi terület határain belül
            
               A feltétel leírása:
            
            A „Vinos de Madrid” eredetmegjelöléshez tartozó borok palackozását és szállítását kizárólag a Szabályozási Tanács által nyilvántartásba vett és engedélyezett, az előállítás helyén működő palackozó vállalatok végezhetik annak érdekében, hogy megőrizhetők legyenek a termék egyedi fizikai, kémiai és/vagy érzékszervi tulajdonságai, ily módon megvédve az eredetmegjelölés minőségét és hírnevét, az oltalom alatt álló területen működő vállalkozók birtokában lévő szakértelem és hagyományos know-how (az egyedi jellemzők hosszú évek során elsajátított ismerete) alapján.
            Ennek célja a borok származásának és különleges minőségének a biztosítása annak elkerülésével, hogy a bor olyan nem megfelelő környezeti viszonyok közé kerüljön, amelyek befolyásolhatják az érzékszervi jellemzőit (redox jelenségek, hőmérsékletváltozások stb.) és ezzel módosíthatják a jelen OEM-t meghatározó szempontokat.
            A fogyasztásra szánt, oltalom alatt álló valamennyi bort palackozni kell a kiszállíthatóság előtt. Az oltalom alatt álló eredetmegjelöléssel védett borokat csak olyan palackokban hozhatják forgalomba és szállíthatják ki a borászatok, amelyek nem rontják a borok minőségét vagy presztízsét. Tekintettel arra, hogy a borok palackozása egyike az előállítási folyamat és, adott esetben, az érlelési folyamat során kialakított jellemzők védelmét célzó kritikus pontoknak, ezért a palackozást kizárólag a borászatok tulajdonosai végezhetik az oltalom alatt álló körülhatárolt területen található saját palackozó létesítményükben.
            
               A termékleíráshoz vezető link
            
            http://www.madrid.org/cs/Satellite?blobcol=urldata&blobheader=application%2Fpdf&blobheadername1=Content-Disposition&blobheadervalue1=filename%3DPliego+de+condiciones+DO+vinos+de+Madrid.+Modificacion+subzona+El+Molar.+v180215.pdf&blobkey=id&blobtable=MungoBlobs&blobwhere=1352947741300&ssbinary=true